ตัดเงินอัตโนมัติ อันตรายของคนขี้เกียจ
ยุคนี้สมัยนี้ อะไรๆ ก็ “ตัดบัญชีอัตโนมัติ” ได้หมด ชีวิตดี๊ดี ไม่ว่าจะเป็นตัดบัญชีค่าน้ำ ค่าไฟ ค่าโทรศัพท์ ค่าอินเทอร์เน็ต
30 ม.ค. 2559

โดย...สวลี ตันกุลรัตน์ [email protected]
ยุคนี้สมัยนี้ อะไรๆ ก็ “ตัดบัญชีอัตโนมัติ” ได้หมด ชีวิตดี๊ดี
ไม่ว่าจะเป็นตัดบัญชีค่าน้ำ ค่าไฟ ค่าโทรศัพท์ ค่าอินเทอร์เน็ต ผ่อนบ้าน ผ่อนรถ หนี้บัตรเครดิต หรือจะออมเงิน ลงทุน ไปจนถึงค่าเบี้ยประกัน ก็ทำได้หมด แค่อาจจะยุ่งยากตอนทำเรื่องครั้งแรกเล็กน้อย แต่หลังจากนั้นก็ง่ายแล้ว
ต่อไปนี้ก็ไม่ต้องกลัวว่าจะลืมจ่ายนั้นจ่ายนี่ให้ต้องเสียค่าปรับ สะดวกสบายไม่ต้องเสียเวลาเดินทาง และที่สำคัญคือ ช่วยให้เรามีวินัยทางการเงินมากขึ้น โดยเฉพาะการออมและลงทุน เพราะเพียงแค่ตัดบัญชีอัตโนมัติ เงินก็จะเดินทางไปทำงานทันที
แม้ว่าการตัดบัญชีอัตโนมัติจะช่วยให้ชีวิตดี๊ดี แต่นี่ก็ไม่ใช่คำตอบที่ “ถูกทุกข้อ” สำหรับคนขี้เกียจ เพราะการตัดบัญชีอัตโนมัติก็มีโอกาสที่จะเกิดความผิดพลาดขึ้นได้
**เจ็บเพราะไว้ใจ
หลังจากที่เราใช้บริการตัดบัญชีอัตโนมัติไปแล้ว เราก็มักจะสบายใจและวางใจว่า ทุกอย่างจะเรียบร้อย ก็เลยลดความรอบคอบในการตรวจทานรายละเอียดบางอย่างไปบ้าง จนอาจจะถูก “ฉ้อโกง”
หากถูกมิจฉาชีพนำบัตรเครดิตไปซื้อสินค้า โดยที่เราไม่รู้ตัวและเราก็ขี้เกียจเกินกว่าที่จะเปิดดูใบแจ้งหนี้ ทำให้เราไม่รู้เลยว่ามียอดใช้จ่ายที่ผิดปกติ และที่สำคัญคือ เราก็จ่ายเงินตรงเวลาจากการตัดบัญชีเงินฝากอัตโนมัติ
หรืออาจจะเกิดความผิดพลาดของระบบในการออกใบแจ้งหนี้ เพราะหน่วยงานเคลียร์บัญชีอัตโนมัติในสหรัฐอเมริกายังยอมรับว่า ทุกๆ 1 แสนบิล ที่ออกไปจะมีความผิดพลาดเกิดขึ้น 38 บิล ถึงมันจะมีโอกาสน้อยมาก แต่ก็หวังว่าใน 38 บิลนั้นจะไม่มีชื่อเรา
นอกจากนี้ ความไว้ใจก็อาจทำให้เราไม่เห็นการเปลี่ยนแปลงอย่างผิดปกติของค่าใช้จ่ายบางรายการ เช่น ค่าน้ำที่สูงกว่าปกติเพราะมีน้ำรั่ว แต่เราก็จ่ายเงินไปโดยไม่ทันสังเกต
แต่ที่น่าเจ็บใจที่สุดคือ ความไว้ใจทำให้เราเสียโอกาสที่จะได้ผลตอบแทนที่ดีขึ้น เสียประโยชน์จากการลงทุนที่ไม่เหมาะกับตัวเอง เพราะเมื่อเราออมเงินและลงทุน ด้วยวิธีการตัดบัญชีอัตโนมัติไปแล้ว เราก็ไม่เคยไปสนใจอีกเลยว่า ตัวเราและสถานการณ์รอบๆ ตัวเราเปลี่ยนไปอย่างไร
**ขยันอีกนิด เพื่อชีวิตที่ดีขึ้น
การตัดบัญชีอัตโนมัติยังคงเป็นคำตอบที่ดีที่สุดในการสร้างความสะดวกสบายและวินัยทางการเงิน แต่เพื่อทำให้ชีวิตที่ดี๊ดีจากการตัดบัญชีอัตโนมัติเป็นชีวิตที่ดีที่สุด เราต้องเพิ่มความรอบคอบ ระมัดระวังคอยตรวจสอบอยู่เสมอ
อย่างแรกที่ควรทำคือ จดเอาไว้เลยว่า เรามีรายการตัดเงินอัตโนมัติอะไรบ้าง กำหนดตัดเงินวันไหน จำนวนเงินเท่าไร จะได้เตรียมเงินสดสำรองไว้ในบัญชีให้เพียงพอ
หลังจากนั้น เมื่อมีใบแจ้งหนี้ก็ต้องเปิดดูทุกครั้ง ทุกรายการ เพื่อตรวจสอบว่าเงินที่ตัดเงินออกไปว่า ถูกต้องตรงกันหรือไม่ มีอะไรผิดปกติหรือไม่ และหากพบความผิดปกติต้องจัดการทันที เพราะรายการบางอย่างจะมีระยะเวลาให้เราแก้ไขตัวเลขได้ เช่น ยอดใช้บัตรเครดิต จำนวนเงินลงทุน แต่ถ้าพ้นระยะเวลานั้นไปแล้วก็จะถือว่ายอดเงินนั้นถูกต้องแล้ว
ถ้าเป็นเรื่องการออมและการลงทุนควรจะทบทวนอย่างน้อยปีละครั้งว่า ที่เราลงทุนอยู่มันยังเหมาะสมกับตัวเรา และเข้ากับสถานการณ์ลงทุนปัจจุบันอยู่หรือไม่ ควรปรับปรุงอะไรหรือไม่ ชีวิตจะได้ดี๊ดีทั้งวันนี้และวันหน้า